
1. CRONOLOGIA CRIZEI IUGOSLAVE ÎN PERIOADA 25 MARTIE - 14 APRILIE

25 martie 1999:

Al doilea val de rachete de croazieră Tomahowk asupra poziţiilor sârbe.

Preşedintele Boris Elţîn estimează că loviturile "repun în chestiune" cooperarea ruso-americană în materie de dezarmare nucleară strategică.

Preşedintele american Bill Clinton declară că nu intenţionează “să trimită trupe în Kosovo”.

Bombardamentele sunt un “succes”, apreciază secretarul general al NATO, Javier Solana.

Comandantul suprem al forţelor aliate din Europa, generalul Wesley Clark, precizează că bombardamentele au ca obiectiv "distrugerea tuturor forţelor sârbe", în cazul în care preşedintele iugoslav Slobodan Miloşevici nu cedează.

NATO lansează un nou val de atacuri aeriene. Belgradul rupe relaţiile diplomatice cu Statele Unite, Marea Britanie, Germania şi Franţa.

Cinci explozii la Belgrad şi 12 la Priştina. Alte bombardamente vizează Muntenegru. 

26 martie:

NATO atacă pentru prima dată poziţii ale armatei sârbe în Kosovo, altele decât cele aparţinând apărării antiaeriene.

OSCE anunţă retragerea din Macedonia a celor 1400 de verificatori.

ONU respinge un proiect de rezoluţie prezentat de Moscova şi care cerea oprirea loviturilor aeriene.

NATO anunţă a treia serie de bombardamente. Pentru prima dată, o rachetă de croazieră a fost lansată pe timpul zilei de o navă americană. Sunt bombardate zone de la periferia Belgradului.

NATO bombardează instalaţii militare de la periferia Belgradului. Raidurile vizează şi regiunea Priştina şi periferiile localităţii Podgorica.

27 martie:

Purtătorul de cuvânt al NATO afirmă că “un mare număr de informaţii lasă să se înţeleagă faptul că o operaţiune de purificare etnică se desfăşoară în Kosovo"

NATO decide să treacă la faza a-II-a a operaţiunii, "Forţa aliată", care permite atacarea forţelor armate sârbe.

Un responsabil NATO anunţă al patrulea val de lovituri în Iugoslavia. Puternice explozii la Belgrad şi Priştina.

Televiziunea de stat iugoslavă arată imagini ale unui avion NATO în flăcări, afirmând că a fost doborât de forţele iugoslave.

28 martie:

NATO anunţă că a pierdut în noaptea de sâmbătă spre duminică primul avion de la începerea operaţiunii, dar pilotul este recuperat.

Un avion şi un elicopter sunt doborâte în nord-estul Bosniei, afirmă un post de radio local.

Londra anunţă desfăşurarea imediată a unor noi bombardamente.

Potrivit autorităţilor de la Tirana, 20 000 de albanezi din Kosovo au fost conduşi cu forţa la frontiera albaneză de către armata iugoslavă.

Un “genocid” începe în Kosovo, afirmă ministrul german al Apărării.

În Balcani a început o “catastrofă umanitară”, odată cu exodul a mii de refugiaţi din Kosovo spre Albania şi Muntenegru, indică un responsabil NATO.

29 martie

Are loc continuarea bombardamentelor NATO.

Se desfăşoară convorbiri între o delegaţie rusă şi preşedintele Slobodan Miloşevici. Continuă ciocnirile între separatiştii albanezi şi forţele guvernamentale sârbe. Vaticanul cere intervenţia imediată a ONU pentru oprirea bombardamentelor NATO. FYROM declară că doreşte să fie admisă urgent în NATO.

Premierul chinez, Zhu Rongji, cere încă o dată oprirea atacurilor NATO în Iugoslavia.

30 martie:

Vizita premierului Evgheni Primakov, însoţit de miniştrii afacerilor externe şi apărării, la Belgrad, pentru convorbiri cu preşedintele iugoslav, Slobodan Miloşevici. În urma convorbirilor, partea iugoslavă a declarat că solicită încetarea bombardamentelor NATO ca o condiţie a retragerii forţelor sârbe din Kosovo. Preşedintele american, Bill Clinton şi oficialii NATO au respins această propunere. Are loc continuarea bombardamentelor asupra Iugoslaviei, vizând zonele Priştina şi împrejurimile Belgradului.

31 martie:

Continuarea bombardamentelor aeriene ale NATO împotriva Iugoslaviei. Continuarea confruntărilor între gherila etnicilor albanezi separatişti din Kosovo şi forţele guvernamentale sârbe.

Reuniunea Comisiei de politică externă a Uniunii Europene consacrată crizei din Kosovo.

Într-o scrisoare adresată secretarului general Kofi Annan, ministrul iugoslav al afacerilor externe a solicitat ONU “să acţioneze de urgenţă pentru oprirea agresiunii NATO împotriva Iugoslaviei”.

1 aprilie:

Conferinţa de la Petersberg privind urmările actualului conflict din Kosovo asupra celorlalte state din regiune.

Continuarea bombardamentelor NATO împotriva Iugoslaviei. A fost distrus un pod peste Dunăre la Novi Sad.

Întrevedere între preşedintele RF Iugoslavia, Slobodan Miloşevici şi liderul albanezilor Ibrahim Rugova - cu semnarea unui acord privind organizarea unor acţiuni comune pentru stabilirea păcii.

UCK a cerut ca NATO să lanseze o operaţiune terestră contra Iugoslaviei şi a afirmat că doreşte să continue lupta cu forţele sârbe în toate manierele posibile.

Sosirea la Belgrad a unei misiuni de mediere a Vaticanului.

NATO confirmă dispariţia a trei soldaţi americani în FYROM, în apropierea frontierei cu Iugoslavia.

2 aprilie:

Continuarea bombardamentelor NATO împotriva Iugoslaviei.

Consultări ale Consiliului NATO pentru luarea unor decizii privind criza din Kosovo. Marea Britanie acuză pe preşedintele iugoslav, Slobodan Miloşevici că pregăteşte o lovitură de stat în Muntenegru.

Purtătorul de cuvânt al Alianfei Nord Atlantice afirmă că “suntem de acum înainte confruntaţi cu o criză regională şi nu numai în interiorul Iugoslaviei”.

Agenţia de presă Taniug anunţă că preşedintele iugoslav Slobodan Miloşevici a cerut ajutor Rusiei pentru ca ţara sa “să se poată apăra mai uşor. Dacă nu, o vom apăra cu mai mare dificultate, dar, cu siguranţă, o vom apăra”.

Serviciul de presă al Kremlinului nu a făcut nici un comentariu cu privire la respectiva informaţie, indicând doar că delegaţia parlamentară rusă care vizitase Belgradul nu a fost mandatată de preşedinţia rusă să întreprindă această vizită.

Rusia a trimis o navă de observare în Marea Mediterană.

3 aprilie:

La ora locală 0,44, pentru prima dată de la declanşarea operaţiunii “Forţa întărită” , NATO a bombardat centrul Belgradului, distrugând clădirile ce adăposteau ministerele de interne sârb şi federal iugoslav.

Conform cifrelor furnizate de Înaltul Comisariat al ONU pentru Refugiaţi, în ultimele 10 zile peste 250 000 de persoane au părăsit Kosovo (peste 10% din populaţie), pentru a se refugia în ţările vecine.

Preşedintele Bill Clinton a evaluat “înrăutăţirea crizei refugiaţilor din Kosovo”, în timpul unor convorbiri cu liderii europeni. S-a decis transportarea în ţările membre ale Alianţei a unei părţi din refugiaţii kosovari.

4 aprilie:

Iniţiative diplomatice internaţionale privind soluţionarea problemei refugiaţilor din Kosovo.

Continuarea bombardamentelor asupra Iugoslaviei.

În tradiţionalul mesaj “Urbi et Orbi” al Papei Ioan Paul al II-lea se face un apel la găsirea unor soluţii diplomatice în Kosovo.

Este respinsă de către NATO propunerea de armistiţiu pe timpul sărbătorilor de Paşte.

Începe transportarea refugiaţilor kosovari prin “podul aerian” cu avioane ale NATO. 

5 aprilie:

S-au intensificat bombardamentele asupra împrejurimilor Belgradului.

Rusia continuă demersurile pentru convocarea reuniunii G-8 în vederea dezamorsării crizei NATO-Iugoslavia.

Noi iniţiative diplomatice internaţionale vizând soluţionarea problemei refugiaţilor din Kosovo.

S-au intensificat bombardamentele asupra teritoriului Iugoslaviei.

Aviaţia NATO a bombardat în cursul serii oraşele Nis, Novi Sad, Priştina, Aleksinaţ, Lorinţa, Belgrad.

A fost distrus Podul peste Dunăre de la Sombor.

NOTĂ: Date suplimentare despre luările de poziţie şi comentariile de presă din această perioadă se pot obţine din materialul cu titlul “Criza iugoslavă - poziţii oficiale, declaraţii şi analize” elaborat de Departamentul pentru studii şi cercetări.

6 aprilie:

Încetarea unilaterală a focului propusă de autorităţile iugoslave pe timpul sărbătorilor de Paşti.

În urma ofertei iugoslave de încetare unilaterală a focului, Consiliul NATO s-a reunit la Bruxelles pentru analizarea acestei propuneri.

NATO respinge propunerea iugoslavă de încetare a focului. Continuă bombardamentele asupra Iugoslaviei.

7 aprilie:

Continuă bombardamentele asupra Iugoslaviei.

Deputaţii ruşi au adoptat, cu o majoritate zdrobitoare de voturi, o rezoluţie prin care s-a cerut preşedintelui Elţîn şi guvernului rus “să adopte măsurile necesare” pentru a livra arme Iugoslaviei.

8 aprilie:

Aviaţia NATO a bombardat din nou teritoriul iugoslav.

Purtătorul de cuvânt al Departamentului de Stat al SUA, James Rubin declară că Acordul de pace în Kosovo încheiat la Rambouillet “este depăşit”, dar nu sunt depăşite şi principiile sale, întrucât “aceste principii sunt desfăşurarea unei forţe de pace internaţionale, retragerea forţelor sârbe şi o autodeterminare pentru poporul din Kosovo”.

9 aprilie:

Au continuat bombardamentele asupra teritoriului iugoslav.

Secretarul general al ONU, Kofi Annan a adresat Belgradului un apel pentru încetarea ostilităţilor în Kosovo.

Ministrul rus de externe, Igor Ivanov, a asigurat, în cadrul unei convorbiri telefonice purtate cu omologul său britanic, Robin Cook, că Rusia “nu are nici un fel de intenţie de a se implica în conflictul din Iugoslavia”.

Principalul post de frontieră între Albania şi Iugoslavia, la Morina, a fost redeschis. Doi înalţi responsabili iugoslavi, Ratko Markovici, viceprim-ministrul sârb, şi Nikola Sainovici, viceprim-ministrul iugoslav, s-au întâlnit cu şeful moderat al albanezilor din Kosovo, Ibrahim Rugova, la Priştina, pentru a găsi mijloace de ieşire din situaţia actuală.

10 aprilie:

Statele Unite au suplimentat numărul avioanelor care participă la operaţiunile întreprinse de NATO în Kosovo.

Vicepremierul iugoslav Vuk Draşkovici a declarat că Belgradul doreşte să realizeze “un acord politic privind Kosovo” cu liderul moderat al etnicilor albanezi Ibrahim Rugova, document care ar putea fi garantat de “o prezenţă străină” în Kosovo.

Bombardamentele asupra Iugoslaviei au fost intensificate.

11 aprilie:

NATO a continuat acţiunile militare în Iugoslavia. A fost distrusă rafinăria de la Pancevo.

Secretarul de stat american, Madeleine Albright, a sosit la Bruxelles, unde urmează să participe la reuniunea celor 19 miniştri de externe din ţările NATO consacrată conflictului din Iugoslavia.

Votul Parlamentului de la Belgrad pentru aderarea la uniunea Rusia-Belarus. 

12 aprilie:

Bombardamentele NATO au continuat, distrugând un pod din sudul Serbiei, în momentul trecerii unui tren de pasageri, precum şi o rafinărie din Pacevo. Au fost bombardate oraşele Priştina, Belgrad, Leskovaţ.

Secretarul de stat al SUA, Madeleine Albright, a afirmat după Reuniunea miniştrilor de externe ai NATO că autorităţile sârbe sunt responsabile pentru soarta refugiaţilor.

13 aprilie:

Este supus bombardamentelor întregul teritoriu al Iugoslaviei ţintindu-se baze militare, periferiile oraşului Belgrad, localităţi din Voivodina.

În capitala Norvegiei, Oslo, a avut loc întâlnirea dintre secretarul de stat al SUA, Madeleine Albright şi ministrul rus de externe, Igor Ivanov. Convorbirile au fost consacrate reglementării crizei din Kosovo şi perspectivelor relaţiei ruso-americane. Este prima întâlnire la nivel diplomatic dintre cele două ţări de la declanşarea bombardamentelor NATO împotriva Iugoslaviei.

14 aprilie:

Continuă bombardarea teritoriului iugoslav urmărindu-se ţinte industriale şi de transport.

Populaţia civilă sârbă organizează “scuturi umane” pentru protejarea podurilor peste râul Morava.

Are loc vizita preşedintelui Republicii Belarus, Aleksandr Lukaşenko, la Belgrad.

Au loc convorbiri între preşedintele Slobodan Miloşevici şi Aleksandr Lukaşenko. Conducerea Iugoslaviei “respinge cu fermitate posibilitatea unei operaţiuni militare, semimilitare sau poliţieneşti” în Kosovo, cu participarea ţărilor NATO.

Guvernul german a elaborat un plan de pace pentru Kosovo.

15 aprilie:

NATO a atacat din nou obiective de pe întreg teritoriul Iugoslaviei.

NATO a recunoscut joi, 15 aprilie, că a bombardat miercuri, 14 aprilie, “din greşeală”, un vehicul civil care se afla într-un convoi în sud-vestul provinciei sârbe Kosovo. La Belgrad purtătorul de cuvânt al ministerului iugoslav de externe a afirmat că cel puţin 75 de persoane au fost ucise şi alte 25 grav rănite în cursul raidurilor NATO asupra a două coloane de refugiaţi.

Belgradul a răspuns planului de pace german.

2. PROBLEMA REFUGIAŢILOR

Înaltul Comisariat ONU pentru Refugiaţi (HCR) a dat publicităţii, la Geneva, ultimul bilanţ în privinţa situaţiei refugiaţilor din Kosovo. Iată câteva din cifrele publicate:

Albania

În această ţară existau 309500 de refugiaţi. Cifrele sunt provizorii, căci numai în noaptea de luni 12 aprilie spre marţi 13 aprilie, au sosit în Albania prin punctul de frontieră de la Morina încă 4800 de oameni. Aceştia au informat autorităţile că sunt urmaţi de alte câteva mii de persoane.

Macedonia

Macedonia adăposteşte peste 116500 de albanezi kosovari, în condiţiile în care, la 24 martie, data începerii operaţiunilor NATO în Iugoslavia, numărul acestora era de numai 16000. În jur de 10000 de oameni au fost evacuaţi din Macedonia spre alte ţări, din care cele mai importante contingente au fost primite de Germania (5434) şi Turcia (3098).

Muntenegru 

În această republică, HCR a contabilizat circa 65500 de refugiaţi, la care se adaugă 2500 sosiţi în noaptea de 12/13 aprilie.

Serbia

Surse guvernamentale iugoslave au pretins că 50000 de kosovari s-ar fi refugiat în Serbia, dar HCR a declarat că nu poate confirma această informaţie.

Bosnia-Herţegovina

În Bosnia, HCR a numărat 27.300 de refugiaţi, din care 10.000 au sosit după 24 martie 1999.

În alte ţări şi-au găsit refugiul alţi 100000 de oameni. În jur de 9000 de persoane se află în Turcia. Restul s-au adăpostit în alte 27 de ţări europene.

În situaţia actuală, în care fluxul de refugiaţi din Kosovo este neîntrerupt, Consiliul Permanent al NATO a aprobat duminică, 11 aprilie, planul operaţiunii "Sprijin Aliat", care prevede desfăşurarea a 8000 de militari în Albania, pentru “a garanta securitatea sosirii transportului şi distribuirii ajutorului umanitar” destinat refugiaţilor.

Misiunea acestor militari va fi asigurarea securităţii “coordonării, transportării şi distribuirii” de urgenţă a ajutoarelor, precum şi construirea de tabere pentru refugiaţi.

În Albania, se află, deja, trupe franceze, italiene şi americane care se vor fi sub coordonarea NATO, care este la prima operaţiune oficială umanitară de la înfiinţarea sa, în aprilie 1949.

Deşi NATO dispune şi în Macedonia de 12000 de soldaţi, implicaţi în operaţiunile de acordare a ajutoarelor umanitare, responsabili ai Alianţei au dat asigurări că nici una dintre cele două forţe desfăşurate în apropierea R.F. Iugoslavia nu reprezintă preludiul unei eventuale operaţiuni terestre în Kosovo.

Ministrul albanez de externe, Paskal Milo, a declarat duminică, 11 aprilie, în cadrul unei conferinţe de presă prin satelit, că “guvernul de la Tirana este pregătit să primească noi contingente ale NATO pe teritoriul Albaniei şi va acorda Alianţei dreptul de a controla spaţiul aerian, porturile şi orice alt tip de infrastructură militară din ţară".

3. ONU - PLANUL ANNAN PRIVIND KOSOVO

Kofi Annan a lansat vineri, 10 aprilie, un apel către Belgrad, pentru a proclama încetarea focului în Kosovo, care va duce la suspendarea imediată a bombardamentelor NATO pe teritoriul Iugoslaviei, abandonarea campaniei de expulzare a populaţiei civile din Kosovo şi acordul pentru deplasarea unei forţe militare internaţionale care să garanteze întoarcerea refugiaţilor. Această iniţiativă, calificată drept “importantă” de către Moscova, a fost acceptată, în special de Paris şi Bonn, dar Belgradul nu a răspuns încă.

4. NATO - REUNIUNEA MINIŞTRILOR DE EXTERNE - 12 APRILIE 1999

Miniştrii afacerilor externe din cele 19 ţări membre NATO au participat, la Bruxelles, la o reuniune pe tema conflictului din provincia Kosovo şi a crizei umanitare. Convocată la cererea SUA, acesta este prima reuniune la nivel ministerial linută de NATO de la începutul atacurilor aeriene împotriva Iugoslaviei. Reuniunea a oferit prilejul pregătirii summit-ului NATO, ce se va desfăşura în perioada 23-25 aprilie, la Washington.

S-au dezbătut de asemenea teme ca:

“Idei pe termen mediu referitoare la Kosovo şi în general la sud-estul Europei”, vizând stabilizarea acestei zone;

Discutarea următoarei faze a războiului împotriva lui Miloşevici, cu analizarea utilităţii prezenţei forţelor terestre în Kosovo;

Posibila divizare a provinciei din sudul Serbiei şi asigurarea de ajutor umanitar sutelor de mii de refugiaţi.

Secretarul de stat Madeleine Albright a afirmat că: “obiectivul acestei reuniuni este să demonstreze unitatea Alianţei, pe care este imposibil să o divizezi”. În plus, s-a afirmat că orice fel de plan de pace anterior care ar fi permis prezenţa de trupe sârbe în Kosovo, ar trebui reconsiderat. Secretarul de stat american a ţinut în mod special să reafirme condiţiile necesare pentru stoparea bombardării Iugoslaviei.

Într-un comunicat oficial dat publicităţii la sfârşitul reuniunii, se arată că "operaţiunile NATO în Iugoslavia vor dura până când preşedintele iugoslav Slobodan Miloşevici va accepta cele cinci condiţii impuse de comunitatea internaţională".

Cele cinci condiţii sunt următoarele:

l. Asigurarea unei încetări verificabile imediată a tuturor operaţiunilor militare şi încetarea violenţelor şi represiunii;

2. Asigurarea retragerii din Kosovo a forţelor militare, de poliţie şi paramilitare;

3. Acceptarea unei prezenţe militare internaţionale;

4. Acceptarea revenirii necondiţionate şi în siguranţă a tuturor refugiaţilor şi accesul în zonă al organizaţiilor umanitare;

5. Cooperarea în vederea elaborării unui cadru politic pentru provincia Kosovo, pe baza acordurilor de la Rambouillet, în conformitate cu legislaţia internaţională şi Charta Naţiunilor Unite.

Referitor la ţările vecine conflictului din Kosovo, s-a menţionat că este inacceptabil pentru NATO ca Iugoslavia să ameninţe integritatea teritorială, independenţa politică şi securitatea Albaniei şi a fostei Republici Iugoslave a Macedoniei.

S-a manifestat preocuparea faţă de situaţia din Republica Muntenegru şi s-a reafirmat sprijinul pentru guvernul democratic ales al preşedintelui Milo Djukanovici.

Secretarul de stat Madeleine Albright a declarat că “criza din Kosovo subliniază nevoia de stabilitate a regiunii din sud-estul Europei şi de integrare a ţărilor din regiune în comunitatea euro-atlantică”. Salutăm iniţiativa Uniunii Europene în favoarea unui pact de stabilitate în Europa de Sud-Est".

Într-un interviu publicat în cotidianul "El periodico", secretarul general al NATO, Javier Solana, a reafirmat că se impune punerea în aplicare de către comunitatea internaţională a unui “mare pact de stabilitate în Balcani” după încheierea conflictului din Kosovo. “Odată rezolvate actualele probleme din regiune, se impune elaborarea unui mare pact de stabilitate care trebuie să includă unele aspecte importante precum - securitatea, politica, economia şi comerţul în regiune. Europa nu poate intra în secolul XXI până nu vor fi rezolvate toate aceste probleme. Este timpul să se treacă la fapte”. O pace durabilă în Kosovo “este de neconceput atâta timp cât RF Iugoslavia nu va deveni o ţară democratică. Autonomia este un concept democratic care poate prinde foarte greu rădăcini într-o ţară al cărei sistem politic este nedemocratic”.

În legătură cu ajutorul umanitar, reuniunea a stabilit intensificarea ajutorului umanitar, în special în Albania şi Fosta Republică Iugoslavă a Macedoniei.

Secretarul american de stat urmează să aibă o rundă de negocieri cu statele vecine pentru primirea acceptului de amplasare a trupelor NATO pe teritoriul acestor ţări. Cei 19 miniştri de externe ai Alianţei au abordat şi posibilitatea instituirii unui eventual protectorat internaţional în Kosovo. S-a remarcat că e prima oară când Alianţa evocă ideea unui “protectorat”, întrucât până acum NATO vorbea de un statut de autonomie lărgită pentru această provincie.

O altă formulă preconizată a fost aceea a unei “confederaţii” între sârbii şi albanezii din Kosovo.

Şeful diplomaţiei belgiene, dl. Eryk Derycke, a spus că una dintre soluţii prevedea implicarea ONU în cadrul unui tip de protectorat internaţional, în care forţa internaţională desfăşurată la faţa locului “ar avea o misiune militară, dar şi civilă şi politică”, pe baza modelului din Slavonia Orientală. Această formulă nu este însă agreată de Franţa.

Şeful diplomaţiei franceze, dl. Hubert Vedrine, s-a pronunţat împotriva oricărei împărţiri a acestui teritoriu.

SUA nu au exclus o împărţire a provinciei Kosovo în cadrul viitoarei reglementări paşnice, cu condiţia să se găsească mijloace de a proteja locurile sfinte ortodoxe din teritoriu.

Totuşi, în declaraţia finală s-a exclus soluţia împărţirii provinciei sârbeşti şi s-a făcut un apel către ONU şi Rusia să se implice în găsirea unei soluţii politice în Kosovo.

În ceea ce priveşte forţa militară, în declaraţia finală se fac referiri la caracterul ei internaţional, nemenţionându-se în mod expres rolul NATO.

5. UE - ÎNTÂLNIRE A CONSILIULUI UNIUNII EUROPENE

La 8 aprilie 1999, a avut loc la Luxembourg, la iniţiativa preşedinţiei UE, o întâlnire a Consiliului Uniunii Europene pe tema ajutorului umanitar pentru refugiaţii din Kosovo. Întâlnirea a fost urmată de o reuniune lărgită la care au luat parte miniştrii de externe din Albania, Bosnia-Herţegovina, Bulgaria, Croaţia, FRI a Macedoniei, Ungaria, România, Slovenia şi Turcia. Au participat, de asemenea şi reprezentanţi ai Înaltului Comisar ONU pentru Refugiaţi, NATO, OSCE, Consiliul Europei, UEO, FMI, BERD, ai Băncii Eurpene de Investiţii şi ai Crucii Roşii Internaţionale. Preşedinţia UE a evaluat implicaţiile crizei din Kosovo asupra stabilităţii regionale, prezentând în context iniţiativele UE menite a facilita acordarea de asistenţă umanitară persoanelor refugiate. S-a făcut apel la solidaritatea ţărilor vecine Iugoslaviei în vederea participării la efortul comunitar.

Cu această ocazie, s-a anunţat conturarea unui Pact de stabilitate pentru Europa de Sud-Est, ca premisă a unui posibil proces, pe termen lung, de stabilizare politică şi economică a zonei.

Preşedintele UE a precizat că, din bugetul comunitar, au fost disponibilizate 250 de milioane EURO în vederea sprijinirii eforturilor umanitare în Kosovo. Organizaţiile neguvernamentale vor beneficia de 150 milioane EURO, în timp ce statele cele mai afectate de exodul de refugiaţi vor primi 100 milioane EURO.

În intervenţia ministrului român de externe, s-a prezentat oferta Guvernului României de a prelua până la 6000 de refugiaţi din Iugoslavia, în condiţiile acordării unui sprijin financiar ţării noastre. S-au solicitat, totodată, clarificări în legătură cu modul de coordonare a problematicii refugiaţilor, precum şi date concrete privind sistemul de rambursare, către ţările recipiente, a cheltuielilor aferente preluării, întreţinerii şi întoarcerii refugiaţilor.

În ceea ce priveşte criza din Kosovo, demnitarul român a făcut apel la o soluţionare rapidă a conflictului, care să prevină deteriorarea, în continuare a situaţiei refugiaţilor şi să diminueze implicaţiile sale directe şi indirecte asupra ţărilor vecine. În calitatea sa de preşedinte în exerciţiu al Cooperării Statelor Sud-Est Europene (SEEC), dl. Andrei Gabriel Pleşu a propus elaborarea unui proiect de perspectivă pentru reconstrucţia economică, politică şi socială a regiunii după încheierea conflictului.

6. UE - REUNIUNEA ŞEFILOR DE STATE ŞI DE GUVERNE DIN UNIUNEA EUROPEANĂ - 14 APRILIE 1999

Şefii de state şi de guverne din Uniunea Europeană au discutat la Bruxelles cel mai coerent plan de pace pentru Iugoslavia elaborat până acum. Planul aparţine Bonn-ului, însă implică toate forurile diplomatice internaţionale, acordând importanţa cuvenită atât secretarului general ONU, cât şi diplomaţiei ruse. Textul final al planului de pace urma să fie definitivat săptămâna aceasta, la reuniunea G-8, sub forma unei rezoluţii ce urma a fi abordată în regim de urgenţă de Consiliul de Securitate. Documentul conţine următoarele principii: provincia Kosovo rămâne parte componentă a Serbiei şi a Federaţiei Iugoslave; forţele militare şi paramilitare iugoslave se vor retrage din această zonă; concomitent, Armata de Eliberare din Kosovo va înceta focul şi va preda armele; reîntoarcerea refugiaţilor şi păstrarea ordinii în primele luni de tranziţie vor fi asigurate de o forţă multinaţională de pace; aceasta se va retrage după ce în Kosovo se va fi ales un organ administrativ.

Concret, planul Bonn-ului prevede următoarea succesiune de evenimente:

1. Consiliul de Securitate al ONU votează rezoluţia.

2. Belgradul anunţă că se va conforma prevederilor acesteia şi începe retragerea armatei din Kosovo.

3. NATO opreşte bombardamentele timp de 24 de ore pentru a monitoriza situaţia. Concomitent, AEK anunţă încetarea focului, evită orice conflict şi rămâne pe poziţii până la sosirea forţei internaţionale de pace.

4. Dacă se constată că retragerea forlelor sârbeşti decurge conform planului, oprirea bombardamentelor NATO devine definitivă.


5. Imediat ce provincia Kosovo este părăsită de trupele Belgradului, o forţă multinaţională de pace (formată din trupe OSCE şi NATO) este desfăşurată în provincie. Aceasta asigură dezarmarea AEK.


6.
Se instalează o “instanţă administrativă de tranziţie”, sub patronaj ONU. Nu este 
vorba despre un protectorat internaţional, ci despre o instanţă provizorie, care va fi înlocuită treptat cu o administraţie autonomă albaneză, pe măsură ce situaţia se va normaliza. Normalizarea, în concepţia germană, prevede un statut permanent de autonomie pentru Kosovo, în cadrul Federaţiei Iugoslave şi al Serbiei, fără posibilitate de rediscutare a acestui statut. După încheierea convorbirilor de la Bruxelles, propunerea germană a primit susţinerea tuturor liderilor UE.

Deocamdată, principalul obstacol în calea aplicării acestui plan a rămas Washingtonul. Purtătorul de cuvânt al Casei Albe, Toe Lockhart, a anunţat că Statele Unite refuză să ia în considerare încetarea bombardamentelor până ce regimul de la Belgrad nu se va fi conformat tuturor cerinţelor NATO (aceasta înseamnă retragerea necondiţionată a armatei iugoslave din Kosovo şi prezenţa în provincie a unei forţe NATO care să garanteze reîntoarcerea refugiaţilor). Inflexibilitatea Washingtonului anulează, practic, iniţiativa europeană de pace, pentru care se obţinuse, în ultimele zile şi susţinerea, cu unele rezerve, a Moscovei.

Existau toate semnalele că diplomaţia rusă ar fi aderat la compromisul propus de europeni referitor la forţa multinaţională de pace pentru Iugoslavia, că ar fi trimis trupe în Kosovo şi că ar fi făcut presiuni asupra Belgradului să accepte prezenţa acestei forţe pe teritoriul său.

Într-o conferinţă de presă care a avut loc joi 15 aprilie, purtătorul de cuvânt al ministerului de externe iugoslav a afirmat că “RF Iugoslavia nu va accepta nici o prezenţă militară în provincia sârbă Kosovo, nici sub comanda ONU, a OSCE şi cu atât mai puţin a NATO”. S-a precizat că Belgradul este gata să discute asupra unei prezenţe civile, idee avansată de preşedintele iugoslav Slobodan Miloşevici. Cancelarul german Gerhard Schroeder a propus pe 14 aprilie la Strasbourg, în faţa Parlamentului European, crearea unui Plan Marshall pentru Balcani.

“Europa este chemată să considere Balcanii ca o parte integrantă a continentului” a declarat cancelarul. Germania deţine, în prezent, preşedinţia semestrială a UE. Schroeder a afirmat că Germania a elaborat deja o schiţă pentru “un pact de stabilitate în Balcani”.

De asemenea, cancelarul german a stăruit asupra faptului că “pacea nu este posibilă fără o stabilitate economică”. “Trebuie să ne arătăm solidari şi generoşi cu cei mai slabi” şi “un plan Marshall pentru această regiune ar fi scump pentru Europa, dar cu siguranţă ar costa mai puţin decât continuarea războiului" a concluzionat el.

7. CONFERINŢA UNIUNII INTERPARLAMENTARE - 11 APRILIE 1999

Reprezentanţi ai parlamentelor ţărilor din întreaga lume s-au reunit duminică, 11 aprilie la Bruxelles în cadrul celei de-a 101-a Conferinţe a Uniunii Interparlamentare. Referindu-se la priorităţile actuale pe plan internaţional ale UIP, Miguel Angel Martinez, preşedintele Consiliului Interparlamentar, a afirmat că “dreptul internaţional consacrat după cel de-al II-lea război mondial nu mai corespunde în totalitate noilor realităţi”, existând numeroase lacune pentru care trebuie găsite soluţii adecvate.

Preşedintele Consiliului Interparlamentar a precizat că, în nici un caz, concepte precum cel al suveranităţii naţionale nu mai trebuie şi nu mai pot fi folosite pentru a masca politici abuzive faţă de propriul popor sau ignorarea drepturilor omului. Constatând că acţiunile ce s-au axat pe respectarea democraţiei, a statului de drept şi a drepturilor omului sunt cele ce au obţinut cele mai semnificative progrese în planul dezvoltării, dl. Miguel Martinez a conchis că “experienţa obţinută la nivel naţional trebuie şi poate fi folosită şi la nivel internaţional”.

Liderul Grupului Român al Uniunii Interparlamentare a prezentat plenului conferinţei poziţia parlamentului României privind soluţionarea conflictului din Kosovo, precum şi Declaraţia forului legislativ român referitoare la această problemă.

8. PARLAMENTUL IUGOSLAV A CERUT ADERAREA ŢĂRII LA UNIUNEA RUSIA-BELARUS

Pe 12 aprilie 1999, Adunarea Federală a R.F.Iugoslavia a decis, cu o majoritate zdrobitoare (doar 10 abţineri), aderarea ţării la Uniunea Rusia - Belarus, în conformitate cu art. 78, alineat 2 din Constituţia federală, care prevede că “Adunarea Federală decide în ce priveşte asocierea cu alte state sau aderarea la organisme internaţionale”.

Acordul de constituire a uniunii dintre Rusia şi Belarus a fost semnat în mai 1997 şi a fost completat la 25 decembrie 1998 cu o declaraţie ce prevedea crearea în 1999 a unui stat unic. Acordul conţine clauza reciprocităţii apărării graniţelor şi integrarea militară.

În Parlamentul iugoslav, partidele reprezentate au avut poziţii similare. Partidul Socialist conducător, prin preşedintele Slobodan Miloşevici, a calificat această hotărâre drept “un important pas politic”. Preşedintele Partidului Radical, Vojislav Seseli şi-a exprimat speranţa ca Uniunea Rusia-Belarus-Iugoslavia să cuprindă în timp şi alte state, cum ar fi România, Bulgaria, Ucraina, Grecia şi Macedonia. În numele Partidului Stângii Iugoslave, Zivko Soklavajki a afirmat că “în discuţie se află legăturile politice, economice, sociale, culturale, ştiinţifice şi interesele defensive ale celor trei popoare şi ţări”. Miroslav Stepanovici, de la Partidul Noua Democraţie, a opinat că, de această uniune depinde “salvarea Serbiei şi Iugoslaviei”.

Deşi preşedintele Partidului Naţional-Socialist din Muntenegru, Zoran Zivic, a susţinut decizia de aderare pe considerentul că ea se bazează pe similitudinile istorice şi spirituale din lumea slavă, ceilalţi reprezentanţi muntenegreni s-au abţinut de la vot.

Pe de altă parte, preşedintele Muntenegrului, Milo Djukanovici, a declarat Agenţiei Interfax că eventuala aderare a Iugoslaviei la Uniunea Rusia-Belarus ar putea conduce la acutizarea disensiunilor existente în prezent între Serbia şi Muntenegru, cele două state rămase în cadrul Federaţiei Iugoslave.

La Moscova, această decizie a fost întâmpinată cu o atitudine ambiguă. Iniţial, preşedintele Boris Elţîn a susţinut această propunere, pe care într-o primă fază o respinsese, dar a afirmat că Rusia nu se va implica militar în conflict, pentru ca apoi să revină declarând că uniunea nu este posibilă nici juridic şi nici politic, întrucât necesită rezolvarea unor probleme complexe majore, printre care şi organizarea unui referendum în cele trei ţări. Serghei Marcov, de la Institutul pentru Studii Politice din Moscova a avertizat că uniunea ar reprezenta “un excelent cadou oferit conducerii NATO ce ar justifica pe deplin acţiunile NATO în Balcani”.

O asemenea uniune este considerată puţin probabilă de Mihail Gorbaciov, fiind lipsită de bază politică şi juridică.

Presa rusă a semnalat îngrijorarea faţă de un asemenea eveniment. Săptămânalul “Moskovskie Novosti” a avertizat că, “dacă planul strategic de aderare reuşeşte, vom asista la izbucnirea unui al treilea război mondial”.

MAE român, prin vocea secretarului de stat Răzvan Ungureanu, consideră că “Iugoslavia încearcă să internaţionalizeze conflictul, să-l amplifice la dimensiunea întregului continent”, iar axa Rusia - Belarus - Iugoslavia este “o mişcare politică prevestitoare de rău”.

9. VIZITA PREMIERULUI CHINEZ, ZHU RONGJI, ÎN SUA

Pe data 8 aprilie 1999, a început turneul de 9 zile al premierului Zhu Rongji în SUA. În cadrul convorbirilor cu preşedintele american au fost abordate problemele drepturilor omului, chestiuni economice, dosarul Taiwanului, precum şi aspecte privind conflictul din Kosovo.

Premierul chinez, Zhu Rongji a afirmat că trebuie ca cele două ţări trebuie să-şi continue eforturile pentru intensificarea relaţiilor bilaterale.

Referindu-se la chestiunea Taiwanului, premierul chinez a afirmat că această problemă este punctul cel mai delicat al relaţiilor chino-americane şi a adresat un apel Washingtonului să nu includă insula în sistemul său de apărare antiaeriană şi să nu furnizeze Taipeiului tehnologie militară sau armament.

D1. Zhu a subliniat că în ultimul an, consultările dintre China şi SUA în legătură cu o serie de probleme regionale şi internaţionale au contribuit la combaterea crizei financiare din Asia şi stoparea proliferării nucleare în sudul Asiei.

La rândul său, preşedintele Clinton a elogiat rolul activ al Chinei în atenuarea crizei financiare asiatice, insistând asupra politicii monetare chineze de menţinere a nivelului yuanului.

Şeful administraţiei americane a apreciat că discuţiile purtate cu dl. Zhu, care s-au referit la probleme delicate precum acuzaţiile privind presupuse activităţi chineze de spionaj în domeniul nuclear, cererea Washingtonului privind ameliorarea dosarului chinez în domeniul drepturilor omului şi negocierile dificile vizând aderarea Chinei la Organizaţia Mondială a Comerţului (OMC) s-au desfăşurat într-o atmosferă “sinceră, bazată pe respect reciproc”.

La un dineu oferit de Comitetul Naţional pentru Relaţii China-SUA, premierul Zhu Rongji a declarat că prea multe pretenţii din partea oficialilor de la Washington ar avea ca rezultat amânarea încheierii acordului între cele două ţări privind intrarea Chinei în OMC.

În opinia lui Zhu Rongji, cererea reprezentanţilor SUA de stimulare a investiţiilor străine şi de reducere a tarifelor de către guvernul chinez “sunt posibile, dar pe parcursul mai multor ani”.

Cele două ţări au ajuns la un acord în domeniul agriculturii, asigurărilor şi telecomunicaţiilor, în timp ce sectorul bancar, al obligaţiunilor, cel audio-vizual şi al textilelor au constituit obiectul unor controverse.

“Cred că suntem foarte aproape. Atât noi, cât şi oficialii chinezi, credem că vom fi capabili să depăşim divergenţele", a precizat reprezentantul comercial al SUA Charlene Bershefsky.

10. GERMANIA: CONGRES EXTRAORDINAR AL PARTIDULUI SOCIAL DEMOCRAT

Convocarea congresului a avut un singur obiectiv: alegerea lui Gerhard Schroeder în fruntea Partidului Social-Democrat, confirmând astfel hotărârea luată de conducerea Partidului Social-Democrat, în urmă cu o lună după demisia răsunătoare, la 11 martie, a lui Oskar Lafontaine din funcţia de preşedinte al partidului şi de ministru de finante.

Cancelarul a fost ales cu 370 de voturi, reprezentând 76% din totalul voturilor exprimate, în timp ce predecesorii săi la preşedinţia SPD au obţinut, în general, peste 90%. Un număr deloc neglijabil de delegaţi au votat împotriva lui, amintind opoziţia întregii aripi stângi reticentă la pragmatismul său şi atitudinea sa curtenitoare faţă de “noul centru”.

Devenit cel de-al optulea preşedinte al SPD, la mai puţin de şapte luni după venirea sa la putere, Gerhard Schroeder nu a uitat să-i mulţumească lui Oskar Lafontaine pentru rolul său în procesul de unificare al partidului, fără de care el “nu ar fi reuşit să câştige alegerile legislative din 27 septembrie, care au pus capăt celor 16 ani de conducere creştin-democrată, sub egida lui Helmuth Kohl”.

Analiştii consideră însă ca revelatoare proporţia mare de voturi contra - circa 25% rezervele fiind datorate atitudinii favorabile adoptate de Schroeder faţă de cercurile de afaceri şi sprijinului acordat de acesta Alianţei atlantice pentru atacarea Iugoslaviei. În ciuda bilanţului net favorabil, nici cancelarul şi nici susţinătorii acestuia nu se aşteptau la rezultate atât de slabe în alegerile din cadrul partidului, proporţia mare de voturi contra fiind net superioară numărului de membri din aripa stângă a PSD.

Congresul a fost organizat sub semnul “responsabilităţii”, sugerând o referire clară la opţiunea Germaniei de a participa la raidurile aeriene ale NATO asupra Iugoslaviei, spre marea nelinişte a unei părţi importante din SPD. Aripa stângă, tinerii socialişti şi conducerea regională din Bremen (nord) şi-au exprimat dezacordul în cadrul a două moţiuni cerând guvernului să acţioneze în vederea încetării atacurilor militare, în condiţiile “deteriorării drastice” a situaţiei umanitare.

Susţinătorii soluţiei militare în conflictul iugoslav au participat la dezbateri lungi şi foarte animate, unii dintre ei condamnând deteriorarea situaţiei provocată, în opinia lor, de intervenţia NATO sau cerând să se creeze un “coridor umanitar”, în timp ce alţii şi-au manifestat indignarea din cauza participării Germaniei la acţiunile militare ale Alianţei, fără mandat clar din partea ONU.

Gerhard Schroeder a apărat opţiunea guvernului său, invocând “responsabilitatea istorică a Germaniei” şi obligaţiile ei faţă de comunitatea internaţională şi populaţia din Kosovo.

“Nu trebuie să fie din nou tolerate asasinatele şi deportările” - a declarat el, explicând că “un guvern responsabil nu avea altă opţiune decât să folosească toate mijloacele aflate la dispoziţia sa pentru a-l opri pe preşedintele Slobodan Miloşevici”. Moţiunea elaborată de conducerea partidului pentru a-şi afirma totala adeziune la hotărârea guvernului a fost cea care a avut câştig de cauză. Ea a suferit o singură modificare, pentru a sublinia “atitudinea ostilă” a SPD faţă de “trimiterea în luptă” a unor trupe terestre. În rest, textul îl acuză pe Slobodan Miloşevici că duce “un război nemilos împotriva compatrioţilor săi” şi că “a pregătit de multă vreme deportările”. Delegaţii la congres au subliniat totuşi că obiectivul rămâne în continuare “găsirea unei soluţii paşnice pentru provincia Kosovo” şi afirmarea necesităţii de a oferi popoarelor din regiune “perspectiva apartenenţei lor în Europa”.

11. VIZITA MINISTRULUI DE EXTERNE FRANCEZ, HUBERT VEDRINE, ÎN ROMÂNIA

Şeful diplomaţiei franceze, domnul Hubert Vedrine a întreprins o vizită oficială la Bucureşti de două zile, în perioada 14-15 aprilie, la invitaţia domnului Andrei Pleşu. Vizita se încadrează în seria de contacte bilaterale dintre Franţa şi România.

Cu această ocazie, ministrul francez s-a întâlnit, pe lângă ministrul de externe român, cu preşedintele Constantinescu, cu primul-ministru, dl. Radu Vasile şi cu preşedinţii celor două camere parlamentare, dl. Ion Diaconescu şi dl. Petre Roman. Domnul Vedrine a abordat cu oficialităţile române problema situaţiei din Kosovo în cadrul proiectului franco-american de stabilitate în sud-estul Europei. Menţinerea stabilitălii democraţiilor din această zonă este o chestiune de interes comun pentru Franţa şi SUA şi va ajuta la atingerea scopurilor pe termen lung în Balcani.

Franţa doreşte să se implice mai mult în sud-estul Europei, pe linia intereselor sale strategice. Domnul Vedrine a afirmat că o strategie regională trebuie să se bazeze pe Consiliul pentru parteneriatul euro-atlantic. Dimensiunea economică va fi dezvoltată în diferite foruri şi se vor institui consultări periodice.

Referitor la iniţiativa privind securitatea în sud-estul Europei numită “Pactul de stabilitate în sud-estul Europei” menţionăm că ea a fost avansată pentru prima oară în luna februarie a acestui an, când preşedintele Jacques Chirac s-a întâlnit la Washington cu preşedintele Clinton. Iniţiativa urmează să fie anunţată şi detaliată la summit-ul de la Washington. Această iniţiativă prevedea că menţinerea stabilităţii în zona democraţiilor din sudul şi estul continentului european este o chestiune de interes comun atât pentru Franţa cât şi pentru SUA.

Franţa a formulat titulatura de “Pact de stabilitate pentru sud - estul Europei” în formula 19 + 5, integrând astfel între ţările NATO şi cinci state din sud-estul Europei care au susţinut constant (încă din timpul conflictului din Bosnia) politica nord-atlantică, respectiv România, Bulgaria, Macedonia, Slovenia şi Albania.

Această iniţiativă aduce un element de noutate, în sensul că admite că nu toate ţările NATO au acelaşi interes în zonă şi oferă acelor aliaţi mai implicaţi şansa de a contribui mai mult pentru stabilitatea zonei.

